Susendal kirke

Susendal kirke er en tømret langkirke i Susendalen i Hattfjelldal.

Kirken er bygget på dugnad av bygdefolket i Susendalen, med hjelp fra næringslivet og kommunen. Det stod et gammelt kapell i Susendalen, oppført i 1916, men da biskop Øystein I. Larsen var på visitas i 1998, var kapellet så forfallent at det var enighet om å avvigsle det og bære ut kirkesølvet.

I 2001 kom biskopen tilbake for å vigsle den nye kirken. Arbeidet med å gjøre kirken ferdig har fortsatt i tiden etterpå; i mars året etter ble altertavlen vigslet, og senere er det satt inn benker.

Susendal kirke er en av flere i Hattfjelldal sogn. Hattfjelldal kirke er hovedkirke, og ellers holdes det gudstjenester også i Varntresk kirke. 

 Altertavlen 
Altertavlen er et triptykon, sammensatt av tre bilder malt av Karl Erik Harr:

 Bildet til venstre er såmannen, et motiv knyttet til Jesu lignelse om forkynnelsen av Guds ord og med en parallell i jordbruket, hovednæringen i Susendalen.
 Hovedmotivet viser Jesu fødsel i Betlehem. 
 Bildet til høyre viser en kvinne som holder frem avlingen som er resultatet av såmannens arbeid.
mini|Den gamle kirken i Susendalen står ennå, knapt 100 meter fra nykirken.

 Kilder 
 Helgeland Arbeiderblad etter vigslingen
 Helgeland Arbeiderblad om altertavlen

 Eksterne lenker 

 Hattfjelldal sogn


Kategori:Kirker i Hattfjelldal
Kategori:Kirker i Indre Helgeland prosti
Kategori:Kulturminner i Hattfjelldal
Kategori:Norske kirker fra 1916
Kategori:Norske kirker fra 2001